**SAJTÓANYAG**

**22. Múzeumok Majálisa – Múzeumok a kertben - kertek és múzeumok**

**Magyar Nemzeti Múzeum és Múzeumkert**

**A 22. Múzeum Majálisán több mint száz múzeum és kiállítóhely képviselteti magát az ország különböző részeiből. 2017. május 20-án és 21-én minden értelemben kizöldül a belvárosi Múzeumkert. Az évről évre megújuló tudásgyarapító piknik virágos bulihangulatát várhatóan 40 ezer látogató élvezi majd.**

**Megnyitó**: **2017. május 20. 10 óra**

**Az Év múzeuma- és az Év kiállítása-díj átadása: 2017. május 20. 13 óra**

A 22. Múzeumok Majálisán több mint 120 hazai múzeum mutatja meg 40 ezer látogatónak, milyen változatos és tarka az a tudás, tárgyi anyag, amelyet őriznek. Sátraik és programjaik behálózzák a Múzeumkertet, a kincseikből készült Műtárgysétány az MNM épületét, a Tudássétányon pedig a művészetek, az irodalom és a természet jegyében bárki tesztelheti saját tudását. Először mutatkozik be a Majálison többek között a Bodrogközi Múzeumporta, a Börzsöny Közérdekű Muzeális Gyűjtemény, a Felpéci Tájház, az Erkel Ferenc Kulturális Központ és Múzeum.

A Majális helyszínéül is szolgáló Múzeumkert rekonstrukciója most a figyelmet a kertészet, a parkok, a környezetvédelem, az újrahasznosítás és a zöld területek megóvása felé irányítja, így **2017-ben a természeté a főszerep**! A múzeumok munkája sosem volt független a természeti környezettől. A természettudományos kutatásokon, gyűjtéseken, tematikus programokon túl számos múzeum élen jár a természeti örökség megismertetésében, védelmében, illetve a környezettudatos szemlélet elmélyítésében. Gyűjteményeikben műtárgyak sokasága beszél arról a változatos viszonyról, amely az embert és környezetét összekapcsolja.

A Múzeumok Majálisán idén is átadják az **Év múzeuma- és Év kiállítása-díjakat**, amelyet az előző év kiugró teljesítményével érdemelhetnek ki a kitüntetett intézmények. A díjazottakat az Élő Múzeumcafé-kerekasztalbeszélgetésen ismerhetjük meg május 20-án 14 órakor a Múzeumkertben felállított pagoda-sátorban.

Az esemény szervezője, a Magyar Nemzeti Múzeum színes és izgalmas programokat kínál minden korosztálynak - előadások, koncertek, kézműves vásár, gasztronómiai kóstoló várja az érdeklődőket a hétvége folyamán.   Szombaton, a színpadon, Mimó és Csipek kalandjaival találkozhatnak a gyerekek, délután fellép a Baltazár Színház, a Vodku zenekar, majd táncolhatnak a Group’n’ Swing zenéjére, ezután DJ Panda biztosítja a jó hangulatot késő estig egy összművészeti performansszal.

Vasárnap délelőtt a Makám viszi „Bogárbálba” a gyerekeket, majd délután a Kerekes Band, a Villon-trió és a Nemadomfel ad koncertet. a Majálist a Lóci játszik koncertje zárja.

Az MNM – házigazdaként − az Ige-Idők kiállításhoz kialakított Élő Múzeum-programmal és **M**i**N**i**M**anó-kert készítésével egybekötött múzeumpedagógiai foglalkozással készül a rendezvényre. A látogatók a RE-design jegyében fémhulladékból készült szobrokat, újságpapírból kollázsképeket láthatnak, a múzeum Kupolájában pedig megcsodálhatják a Jelky András Szakközépiskola diákjainak papírjelmez ruháit.

A **Múzeumi-pagoda** nemcsak az Év múzeuma és az Év kiállítása díjátadón működik, két napon keresztül a *múzeumi szakemberek baráti találkozásá*nak, a szakmai előadásoknak, a kerekasztal-beszélgetéseknek, könyvbemutatóknak frekventált színtere. A programok a nagyközönség számára is izgalmasak, hiszen itt mélyebben megismerhetik az intézmények különleges munkáját.

A Nemzeti Múzeum belső tereit behálózó **Műtárgysétány** tárgyait több mint 40 múzeum küldte be. Mi kapcsolja össze a permetezőt, a bélyeget, a báli meghívót, a színházi látványtervet, a kerámiát, az ősmaradványt, a népi bútort, a táskarádiót vagy a kortárs festményt? A tárgyak együttese most azt mutatja meg, hányféleképp jelenhet meg a múzeumok gyűjteményében a kert, legyen szó művészetről, gazdálkodásról, utazásról, szórakozásról vagy épp a tudományról.

Ugyancsak 2017-ben indulhatnak el a vállalkozó szellemű látogatók a **Tudássétányon**. A különböző múzeumok sátrait összefonó pontgyűjtő kiránduláson arra sarkalljuk a családokat, hogy a művészet, az irodalom és a természet témakörében tegyenek kalandos felfedezéseket. A játékban résztvevő múzeumok izgalmas feladatokkal készülnek, és számtalan ajándék várja az érdeklődőket.

A Majális idén is kapcsolódik az **ICOM Múzeumi Világnap**jához, melynek 2017-ben a központi témája: "A múzeumok és az elhallgatott történelem - Kimondható-e a kimondhatatlan?" Mindennek jegyében arról is megemlékezhetünk, mi mindenről hallgathatnak a fölöttünk magasodó fák.

A fesztivál két napján a múzeumok sokszínű, kreatív és kifejezetten erre az alkalomra, a **Múzeumok a kertben - kertek és múzeumok** tematikáhozigazodva, az állandó és időszaki kiállításaik ismertetésével, valamint az ICOM-jelszavának jegyében készült programokkal jelennek meg. Csak néhány az izgalmas, rendkívül változatos kínálatból:

A majálisra érkezők belülről megtekinthetnek egy muzeális **Csepel teherautót**, felülhetnek egy veterán Pannonia motorra. Egy látványos kísérlettel játékos formában megismerkedhetnek a termonukleáris alapú villamosenergia-termeléssel, készíthetnek saját űrhajót és láthatják **Farkas Bertalan űrhátizsákját**.

Kipróbálhatnak büntetés-végrehajtási eszközöket, üvegfestést, tojásírást tanulhatnak, hagyományos és újrahasznosított alapanyagokból kézműveskedhetnek, 3D-s papírszínházat és állatokat, origami virágot hajtogathatnak, megismerhetik **a papírvessző készítés** fortélyait.

Lesz növénysimogató, állatbemutató **élő baglyokkal**, a múzeumok megidézik a konyhakertek, az angol kertek, a barokk kertek, de a paraszti virágos kertek világát is. **Ültethetnek fűszer- és gyógynövényeket**.

Betekinthetnek a Louvre kertjébe és felfedezhetik **Kádár János üdülőjét**.

Fényképezkedhetnek századfordulós ruhákban a lóvasút plakátja előtt, valamint hagyományos paraszti viseletben.

Részesei lehetnek az egri 1552-es várvédelmet megidéző **fegyver- és öltözetbemutatónak**, megnézhetik a Kiskakas gyémánt félkrajcárja című bábjátékot. Megtudhatják, hogy mi az „Év-ásványa és az Év ősmaradványa”, hogy működik egy vízimalom vagy a csigavonalas vízemelő.

Óriás gyufásskatulyából házat tervezhetnek, térbeli kertmakettet és **mini herbáriumo**t készíthetnek.

Megtudhatják ki is az a csikász, vagy pákász, mikroszkóp alatt ismerkedhetnek a természet apró csodáival.

Ügyességüket és fizikai erejüket tehetik próbára a népi játékokkal: pl. **krumplimalac tereléssel**. Keresztszemes varrást, palócgatya madzagsodrást, fonalbaba készítést tanulhatnak.

Akik szeretik a kihívásokat, a fejtörőket, kvízeket, rejtvényeket, irodalmi és nyelvi játékokat – ebben bőven lesz részük, az ügyeseknek **nyeremény** jár majd. De próbára tehetik érzékszerveiket, illat-, szín- és fűszermemóriájukat, **Kincsem** és a magyar lóversenyzés témakörében totót tölthetnek ki.

A kicsik **őslénykutatóvá válhatnak**, lehetnek gyerekhíradósok, építhetnek saját házmakettet, elkészíthetik saját legyező alakú mobiltelefon-tartójukat. **Kukoricát morzsolhatna**k, gyöngyékszert készíthetnek, mesét hallgathatnak, tojást festhetnek, fából készült óriás társasjátékokkal és számtalan játszóházban játszhatnak, és találkozhatnak a majálisok elmaradhatatlan mesefiguráival, Süsüvel és TV Macival.

Az MNM évek óta folyamatos, jó kapcsolatot ápol a civil szervezetekkel, és bővíti is ezeknek a sorát. A **Civil-negyedben** idén 20 kulturális-közösségi, szociális, környezetvédelmi, hagyományőrző szervezet munkájával ismerkedhetnek meg a látogatók, különféle interaktív programok és játékok segítségével.

Az MNM vár mindenkit: a gyerek- és családi eseményre érkezőket, a fiatalokat és idősebbeket. Azokat, akik csak vásározni szeretnének, vagy az igazi gasztronómiai élvezeteknek akarnak hódolni az ökológiai gazdálkodással tartott birkahúsból készült hagyományos karcagi birkapörkölt kóstolásával.

Május 20-án – az ICOM Múzeumi Világnaphoz kapcsolódóan – a Múzeumok Európai Éjszakáján a Magyar Nemzeti Múzeum este 10 óráig várja a programjai és kiállításai iránt érdeklődőket.

Nyitva tartás:

2017. május 20. 9:00–22:00 (Múzeumkert), 10:00–22:00 (MNM)

2017. május 21. 9:00–22:00 (Múzeumkert), 10:00–18:00 (MNM)

**M**ájus 20-21.

**N**emzeti Múzeum és Múzeumkert

**M**úzeumok Majálisa

**A 22. Múzeumok Majálisa fővédnökei: Dr. Hoppál Péter, kultúráért felelős államtitkár és Dr. Kocsis Máté, Józsefváros polgármestere**

Információ:

*Szily Marianna,* [*szily.marianna@hnm.hu*](mailto:szily.marianna@hnm.hu)*, + 36 30 4797263;*

*Berényi Marianna,* [*berenyi.marianna@hnm.hu*](mailto:berenyi.marianna@hnm.hu)*, +36 30 788 7552*

<http://www.muzeumokmajalisa.hu/>

https://www.mnm.hu

https://www.facebook.com/nemzetimuzeum